钦定古今图书集成/明伦汇编/官常典/第693卷 > 高瑶
## 钦定古今图书集成/明伦汇编/官常典/第693卷 > 高瑶

按《明外史》本传：“瑶字庭坚，闽县人。由乡举为荆门州
学训导。成化三年五月，抗疏陈十事，其一言：‘正统己
巳之变，先帝北狩，陛下方在东宫，宗社危如一发。使
非郕王继统，国有长君，则祸乱何由平？銮舆何由返？
六七年间，海宇宁谧，元元乐业，厥功不细。迨先帝复
辟，贪天功者遂加厚诬，使不得正其终。节惠𬯀祀，未
称典礼。望特敕礼官集议，追加庙号，尽亲亲之恩’。”章
下廷议，久不决。至十二月，始奏：“追崇庙号，非臣下敢
擅议，惟陛下裁决。”于是左庶子黎淳奏曰：“陛下先时
既立为皇太子，则异时居天子位者乃皇太子也。曾
未半月，群臣又立一亲王为天子，则前时所立之皇
太子将何为哉？虽曰主少国疑，四方多事。然周成王
之时，周公何不遂取天位；共和之际，周、召何不共分
姬室？今若误听瑶言，一加郕王庙号，必将祭告太庙，
改易旧主，而行祔庙承祧之礼；必将迁启梓宫，改造
山陵，而加珠襦玉匣之典；必将追赠皇太后。皇后之
称，必当尽复当时所用之人，所行之政。且瑶此言有
死罪二：一诬先帝为”不明，一陷陛下于不孝。陛下昔
为皇太子，郕王乃敢废之，易以己子，至使先帝久遭
幽闭，此非郕王所自为。当时大臣陈循等贪徇富贵，
从臾为之也。至于郕王有疾，宜请迎先帝复位，乃率
群臣奏“乞早选元良，皇太子见在，欲选何人？非南城
迎驾，先帝终于幽闭矣。陛下即位之初，郕王时人，潜
谋起用，陛下一切沮绝，群邪破胆。及见召还商辂，然
后欣然共以为得计，希求进用。臣以谓瑶此举，非欲
尊郕王，特为群邪进用阶也。必有小人主之者。不然，
彼草茅疏远，安敢妄言惑听哉？”帝曰：“景泰往过，朕未
尝介意，岂臣子所当言。淳为此奏，欲献谄希恩耶？”议
遂寝。然帝终感瑶言，久之，竟复郕王帝号。瑶后知番
禺县，多异政。发中官韦眷通番事，没其赀钜万于官，
为布政使陈选所奖。眷憾甚，诬奏于朝。瑶及选俱被
逮，士民泣送者塞道。瑶竟谪戍永州，释还，卒。淳，华容
人。天顺元年进士第一。官至南京礼部尚书，颇有名
誉。其与瑶争“郕王”庙号也，专欲阿宪宗意，至以“昌邑“更始”比景帝，为士论所薄。当成化时，言路大阻，给事、
御史多获谴。舍人李应祯、国子生袁庆祥皆以言被
杖，惟瑶以卑官建危议，卒无罪。时皆称帝盛德云。